तेल-साबुन का दाम बढ़ाने की योजना बना रही हैं कंपनियां  
डाबर, गोदरेज तथा विप्रो कंज्यूमर केयर ने कहा कि वे कीमतों में और वृद्धि पर विचार करेंगी ताकि बढ़ती लागत से बढ़े बोझ को कम किया जा सके।
प्रमुख एफएमसीजी कंपनी डाबर, गोदरेज तथा विप्रो कंज्यूमर केयर ने बुधवार को कहा कि वे कीमतों में और वृद्धि पर विचार करेंगी ताकि बढ़ती लागत से बढ़े बोझ को कम किया जा सके। कंपनियों का कहना है कि कच्चे माल की ऊंची कीमतें चुनौती बनी हुई हैं।  डाबर इंडिया के कार्यकारी अधिकारी सुनील दुग्गल ने कहा- हमने कुछ उत्पादों के दाम मार्च में बढाए थे जिसका असर अभी सामने आना है। आगे भी हम मुद्रास्फीति पर करीबी निगाह रखे हैं और आवश्यक होने पर कीमतों में सोच समझकर वृद्धि करेंगे। उन्होंने हालांकि इस बारे में और जानकारी नहीं दी। डॉबर ने मार्च में अपने हेयर ऑयल तथा फ्रूट ज्यूस आदि उत्पादों के दाम लगभग 4-5 प्रतिशत बढाए थे।  इसी तरह विप्रो कंज्यूमर केयर एंड लाइटिंग ने निकट भविष्य में कीमत बढाने पर विचार करने की मंशा जताई है। विप्रो कंज्यूमर केयर के उपाध्यक्ष अनिल चुघ ने कहा- कच्चे माल की कीमतें निश्चित रूप से हमारे लिए चुनौती है। जिंस कीमतों में नरमी है। हम अभी इंतजार करेंगे और देखेंगे। उन्होंने कहा कि कंपनी देखेगी कि बढ़ती लागत खर्च पर उसकी प्रतिद्वंद्वी कंपनियां क्या कदम उठाती है। कंपनी संतूर ब्रांड नाम से साबुन बेचती है। वहीं गोदरेज कंज्यूमर प्राडक्टस (जीसीपीएल) की अगले तीन चार महीने में दामों में और वृद्धि की योजना है। कंपनी ने इस साल जनवरी में दाम बढ़ाए थे। जीसीपीएल के प्रबंध निदेशक ए महेंद्रन ने कहा- हम साबुन के दाम बढ़ाने पर विचार कर रहे हैं।